記病
作者：蘇轍
朝代：宋

paragraphs: 我病在脾胃，一病四十年。
微傷輒暴下，傾注如流泉。
去年醫告我，此病猶可痊。
試取薑豆附，三物相和丸。
服之不旬浹，病去如醫言。
醫言藥有毒，病已當速捐。
我意藥有功，服久功則全。
侵尋作風痹，兩足幾蹣跚。
徐悟藥過量，醫初固云然。
舊病則已除，奈此新病纏。
醫言無甚憂，前藥姑捨旃。
藥毒久自消，真氣從此完。
鄙夫不信醫，私智每自賢。
咄哉已往咎，終身此韋弦。